पालिका प्रशासन द्वारा 1 मई से नगर में नाला सफाई अभियान चलाया जा रहा है। इसके अंतर्गत नगर से सभी 14 नालों की सफाई 15 जून तक कराई जानी है। पालिका प्रशासन के अनुसार इस अभियान में एक जेसीबी मशीन, 30 मजदूर, एक ट्रैक्टर ट्राली को लगाया गया है। शनिवार को नाला सफाई अभियान में जेसीबी मशीन तो चली लेकिन पालिका कर्मचारियों ने मौके पर रहना भी मुनासिब नहीं समझा। यही नहीं नाले से निकलने वाली सिल्ट को तत्काल हटाने के लिए 30 मजदूर व ट्रैक्टर ट्राली न होने के चलते नाले से निकली सिल्ट को मार्ग के किनारे ही डाल दिया गया। इससे आधा मार्ग अवरुद्ध हो गया। सिल्ट से उठने वाली दुर्गंध से राहगीरों को आवागमन में दिक्कतों का सामना करना पड़ रहा है। शहरवासी मुजफ्फर अली, कलीम वारसी, साजिद वारसी, अफसर अली का कहना है कि पालिका कर्मचारियों की लापरवाही के चलते नाले के किनारे लगी सिल्ट हल्की बारिश होने पर फिर से नाले में समा जाएगी। उधर पालिका के ईओ/एसडीएम सदर महेशचंद्र शर्मा का कहना है कि मामले की जांच कराई जाएगी। रोस्टर के अनुसार सफाई व्यवस्था में गड़बड़ी व बेवजह मजदूरों की संख्या दर्शाकर सरकारी धन हड़पने वालों के खिलाफ कड़ी कार्रवाई की जाएगी।